Aden chuisho tantiatanequien:
Chonoadtemaid uëshëmbi bëdanmec icsambo iquec,
quequin cun matsesën chuiquidon Esus chieshëmpanëdash.
Adoac:
Mibi adosh,
quesho tantiashun abi chieshënquido istuidshun Esusën naden chuipondash:
Ënenquio icquin matses tantiaquin nashunquidquio Cun Pa nec.
Adembidi matses tantiaquin nashunquidquiobidi nebi,
quepondash Esus.
Adsho tantiatanequien:
Chonoadtemaid uëshën naquid icsambo iquec,
nuqui cabued:
Nuquin Papa cun Pambo nec,
quiosh.
Aden chiec icsamboshë iquec.
Nuquin Papapadquidquio nebi,
quechitequien nioshe.
Uënës uaquimbien ictiad,
quepanëdash cun matses isadaidbon chuiquido.
Adshumbic Esusën naden chuiuapondash:
Tantia.
Mibi chuinu.
¿Nuquin Papan Madombo icquin umbi tantiacpadombuen naictabi nedi?
Padenquio.
Cun Pan nasho issun aidën nacpadombuembidi naic nebi.
Cun Pan abitedimbo nacpadombuembidi aton Madombo icquin nabanec nebi.
Ubi tantiaquidquio icquin Cun Pan ambi naidtedimbo ubi tantiamec.
Adembidi aidën tantiamiacpadombuen nadatiambocquin nabanquin nëid daicsaidquio bëdanmiombi.
Adembidi Cun Pan tantiamiacpadombuen uditsëc nadatiambocquin nabanquin dadpen mibitedi ismendambi tantiadempambo yec tabadnuc.
Cun Pa uënësaid uincuenmequidquio nec.
Aid padquidquiobidi icquin matses umbi tantiaidotedi uincuenmendambi.
¿Ubi tantiesabo cuidnuenda cun Pan chuipatsiash?
Padenquio.
Umbien ambi chiacpadombuen namiaid icquin naden chiendac:
Nëid ubi tantiaquid neque.
Nuquibëdi tabadmenuna.
Nëid ubi tantiesa neque.
Cuidnuna,
quequin cun Pa chiendambi.
Adquid icnuc:
Matsesën:
Nuquin Papa bëdambo iquec,
quequin ubi tantiaquin ma cun Madotsen bëdambuen tantianu,
queshun aden matses cuidte chuiquid icmiondashi.
Ubi adquid icmiondaid icsho ubi tantienquio icquidon ubi chomiondaid Cun Patsen tantienquio iquec.
Tantia.
Mibi chuinu.
Umbi chiaid tantiaquidën ubi chomiondaid cun Pa tantiaquid icsho cuidenquio icquin ubëdi tabadmendambi.
Cuidtequid icbuedi ubi tantiabenash ubëdi tabadtequid yanendac,
quepondash Esus.
Adashic padpiden chuiuaic:
Tantia.
Mibi chuinu.
Uënësacbimbuen ubi tantienquio icbuedombi Nuquin Papan Mado icsho ubi tantiaquid yec uënësacsho uincuenmeshun ubëdi tabadmendambi.
Uënësaid uincuenmequidquio icquin Cun Pan ubitsen uënësaid uincuenmequidquiobidi icmiondashi.
Adembidi Matsesën Tishaid icshobi matses icsambuen naquido cuidte chuiquid icmiondashi.
Ubi adsho tantiash tantiadempambo yec tabadec:
¿Abimbobida capec?
quequin tantienda.
Cun Pan tantiacpadënquio umbi cuënac uënësaidotedi uincuenendac.
Adec uincuenacsho ubi tantiaquido ubëdi tabadmequimbi ubi tantiesabo icsho icsambuen naquido cuidacno nidmendambi.
Umbentsëqui natiapimbo iquebi.
Cun Pan chiacpadombuen naquin matses cuidte chiendambi.
Matsesën naidtedi tantiaquidquio icquin abimbo chiendambi.
Umbi tantiacpaden nainquio icquin ubi chomiondaid Cun Pan chiacpadombuen naindambi,
quepondash Esus.
Adshumbic Esusën naden chuiuapondash:
Ubiuidtsëqui:
Nuquin Papan Mado nebi,
quesho tantiashun:
Muambo mibi nec,
mibitedishun ubi capec.
Adnubi ubi tantiaquin abimbo chuiquid ma utsi iqueyoc.
Aidëmbini:
Abimbo chuibanquid nec,
quequin abimbo chuipondash.
Mibitedishun:
¿Tsutsi neque?
chuimetan,
quequin chochomiaidon chiac acten mentoanquid Uanën ubi tantiaquin abimbo chuipanëdash.
Aidi nec,
quequin ¿matsesënuidida chuipec?
Aden Uanën chieshtoenquio icquin chuisho tantiash mibitedi bëdambo icuidondac.
Umbi Uanën naid chuisho tantiashun:
Abimbo caic,
quequin ubi tantiasho bëdambuen isquin ubëdi tabadmetsiambi,
quequin tantiaquin Uanën naid chiec nebi.
Matses icquimbi tabote sedacbimbuen Uanën ubi bëdiactsëc tantiamequin chuibampanëdash.
Adquid Uan icnuc ubi abimbo chuiquin tantiamequidquio abi utsi iquec.
Aidëmbi:
Matses ismenu,
queshun nadatiambocquin nabanquidquio icmepondashi.
Ambi chomiaid icquin Nuquin Papan namiacpadombuen nadatiambocquin nabanquin umbi ismesho isash:
Ai,
aidi nec,
queshun ubi tantiatiadquidi mibitedi nec.
Ubi chiecbidi ubi chomequidtsen Cun Pa abimbo chiec onquepondash.
¿Adembidi Cun Pa onqueshoda tantiadio?
¿Cun Pada istio?
Padambo mibitedishun iquec.
Adembidi ambi dada uamequin chiampidquio ma mibitedishun bëdambuen tantienquio yoc.
Aden tantienquio icquin ambi chomiaid icsho ubitsen mibitedishun tantienquio iquec.
Mibitedi nadpec.
Nuquin Papan Chiaid nuquin tsusedpabon dada uampid tantiaquidquio nebi.
Aid isbanquid yec Nuquin Papabëd ënëdenquio yec tabadtequid nebi,
mibi quepec.
Ma ubimbo chuiquin Nuquin Papan dada uamiampid neyoc.
Aden dada uamiampid isbanquido iquequi mibitedi ubi tantiate bunenquio iquec.
Ubi tantiashien mibitedi ënëdenquio yec ubëd tabadtsiandac.
Ubi adsho tantiashun matsesën:
Mibi bëdambo iquec,
ma ubi canu ¿quectabi ique?
Padenquio.
Ubi tantienquio icsho issun:
Nuquin Papa tantiesabo nec,
quequin mibitedi tantiembi.
Umbien Cun Pan chomiaid icquin aidën chiacpadombuen naic.
Aden nasho issumbi mibitedishun ubi tantienquio iquec.
Utsibic:
Nuquin Papa yacnouësh choquid nebi,
quec muaquidien mimbi badedi tantiatsiac.
Matses:
Mibi bëdambo iquec,
cameteuidi bunquin Nuquin Papambo mibitedishun tantienquio iquec.
Aden Nuquin Papa:
Mibi bëdambo iquec,
mimbi cametiapimbo iquec,
quepondash Esus.
Adashic padpidec:
¿Umbentsëquidambi:
Ubi tantiesabo neque.
Cuidnuna,
quequin mimbi naid Cun Pa chuipe?
Padenquio.
Mimbi tantiaidënquio Moisesëntsen:
Nëido icsambo iquec,
mibi caindac.
Aidën dada uaquin Chiampid bëdambuen tantiaquimbien mibitedishun ubitsen tantiatsiac.
Aidën Chiampidi mabi neyoc.
Aden Moisesën chiampid tantienquio icquin ¿Mitsipaden Umbi Chiaid mimbi bëdambuen tantiapatsia?
quequin Esusën chuipondash.